CELEX: 32018R1554
Language: bg
Date: 2018-10-15 00:00:00
Title: Регламент (EС) 2018/1554 на Съвета от 15 октомври 2018 година за изменение на Регламент (ЕС) № 1370/2013 по отношение на количественото ограничение за изкупуване на обезмаслено мляко на прах

18.10.2018   
               
               
                  BG
               
               
                  Официален вестник на Европейския съюз
               
               
                  L 261/1
               
            
         РЕГЛАМЕНТ (EС) 2018/1554 НА СЪВЕТА
         от 15 октомври 2018 година
         за изменение на Регламент (ЕС) № 1370/2013 по отношение на количественото ограничение за изкупуване на обезмаслено мляко на прах
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43, параграф 3 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     В член 3 от Регламент (ЕС) № 1370/2013 на Съвета (1) се определя количествено ограничение за изкупуване на обезмаслено мляко на прах на фиксираната цена, посочена в член 2 от същия регламент. След като това ограничение бъде достигнато, изкупуването следва да се извършва чрез тръжна процедура за определяне на максималната изкупна цена.
                  
               
                     (2)
                  
                  
                     Регламент (ЕС) № 1370/2013 беше изменен с Регламент (ЕС) 2018/147 на Съвета (2), с който количественото ограничение за изкупуване на обезмаслено мляко на прах на фиксирана цена беше определено на нула за 2018 г. Това беше направено, за да се избегне изкупуването на обезмаслено мляко на прах на фиксирана цена, когато това не би било в съответствие с целите на предпазния механизъм.
                  
               
                     (3)
                  
                  
                     В сектора на млякото и млечните продукти все така няма сближаване между цените на млечните мазнини и на млечните белтъчини. През 2018 г. пазарните цени на Съюза за обезмаслено мляко на прах остават под равнището за публична интервенция, докато тези на маслото надхвърлят това равнище повече от два пъти.
                  
               
                     (4)
                  
                  
                     Въпреки относително ниските цени на млечните белтъчини, изкупните цени на суровото мляко от земеделските стопани през 2018 г. осигуряват рентабилност на производството и преработването на мляко благодарение на засиленото търсене на масло и сирене. Публичното интервениране през 2018 г. в рамките на тръжна процедура не попречи на цените на суровото мляко да се задържат на тези равнища.
                  
               
                     (5)
                  
                  
                     Основните параметри на пазара на мляко и млечни продукти — търсене, предлагане и цени — не се очаква да се променят значително през 2019 г., по-специално що се отнася до липсата на сближаване между цените на млечните мазнини и на млечните белтъчини. Поради това е целесъобразно количественото ограничение за изкупуване на обезмаслено мляко на прах на фиксирана цена да бъде нула за 2019 г.
                  
               
                     (6)
                  
                  
                     Поради това Регламент (ЕС) № 1370/2013 следва да бъде съответно изменен.
                  
               
                     (7)
                  
                  
                     За да могат мерките, предвидени в настоящия регламент, да окажат незабавно въздействие върху пазара и да се осигури възможност участниците на пазара да бъдат информирани своевременно преди началото на следващата кампания по интервенция, настоящият регламент следва да влезе в сила в деня след публикуването му,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            В член 3, параграф 1 от Регламент (ЕС) № 1370/2013 се добавя следната алинея:
            
               „Чрез дерогация от първа алинея количественото ограничение за изкупуване на обезмаслено мляко на прах на фиксирана цена е 0 тона за 2019 г.“.
            
         
         
            Член 2
            Настоящият регламент влиза в сила в деня след публикуването му в Официален вестник на Европейския съюз.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Люксембург на 15 октомври 2018 година.
            
               
                  За Съвета
               
               
                  Председател
               
               E. KÖSTINGER
            
         
         
            (1)  Регламент (ЕС) № 1370/2013 на Съвета от 16 декември 2013 г. за установяване на мерки за определянето на някои помощи и възстановявания, свързани с общата организация на пазарите на селскостопански продукти (ОВ L 346, 20.12.2013 г., стр. 12).
         
            (2)  Регламент (ЕС) 2018/147 на Съвета от 29 януари 2018 г. за изменение на Регламент (ЕС) № 1370/2013 по отношение на количественото ограничение за изкупуване на обезмаслено мляко на прах (ОВ L 26, 31.1.2018 г., стр. 6).